Nobelprys vereer jongste ekonoom en vrou nóg | Netwerk24
Deur William Horne 14 Oktober 2019 13:27
Die drie ekonome aan wie die Nobelprys vir ekonomiese wetenskappe toegeken is. Foto: Twitter
Esther Duflo (46) is saam met Abhijit Banerjee en Michael Kremer in Stockholm, Swede, vir hul eksperimentele benadering tot armoedeverligting vereer.
Kremer (54), 'n Amerikaanse ekonoom, het in die 1990's
deur middel van mikro-ekonomiese waarnemings bepaal watter klein, spesifieke ondersteuning tot die gewenste uitkomste van armoedeverligting kan lei.
Sy werk in Kenia het die grondslag gelê vir hoe om veral skoolkinders se gesondheid en welsyn te verbeter sonder om net finansiering vir 'n breë probleem te verskaf.
"Die navorsing wat die pryswenners gedoen het, het ons vermoë om wêreldwye armoede te beveg merkwaardig verbeter," lui 'n verklaring deur die Sweedse koninklike akademie van wetenskap (SKAW).
"Die nuwe eksperimenteel gegronde benadering het die veld van ontwikkelingsekonomie in net twee dekades heeltemal getransformeer, wat dit 'n florerende navorsingsveld gemaak het."
Duflo, 'n Frans-Amerikaanse ekonoom, en Banerjee (58), 'n Indiër-Amerikaanse ekonoom, het Kremer se werk voorgesit en in ander lande, dikwels met Kremer se hulp, ontwikkel.
"Duflo en Banerjee se eksperimentele navorsingsmetodes oorheers vandag die veld van ontwikkelingsekonomie geheel en al," sê die SKAW.
"As 'n regstreekse gevolg van een van hul studies het meer as vyf miljoen Indiërkinders gebaat by die programme wat effektiewe remediërende onderrig in Indiese skole verskaf."
Die SKAW beklemtoon die belangrikheid van dié ekonome se werk om armoede doeltreffend hok te slaan.
Die moontlikheid om armoede te verlig sou daarsonder aansienlik minder gewees het. Meer as 700 miljoen mense wêreldwyd lewe nog in armoede.